JAN is 'n fynproewer-restaurant in die ontluikende boheemse area van Nice Port, met spasie vir 24 gaste. Dis hier waar Sjef Jan Hendrik van der Westhuizen met onmiskenbare Suid-Afrikaanse gasvryheid eerlike hartskos bedien wat geinspireer word deur plaaslike produkte wat hy raakloop op varsgoederemarkte in die Suide van Frankryk.
Jan Hendrik is oorspronklik van Middelburg, 'n dorp in die Mpumalanga-provinsie van Suid-Afrika, en het kookkuns en toegepaste ontwerp studeer in Stellenbosch. Daarna het hy gewerk vir verskeie Suid-Afrikaanse en internasionale kostydskrifte. Dis gedurende hierdie tyd dat hy besef het sy droom is om Suid-Afrikaanse gunstelinge soos melktert en biltong op te dollie en bekend te stel aan die kieskeurige lekkerbekke in Europa.